Oor dronk regters en 'Boere' – praag.co.za — 20 jaar jonk!
Oor dronk regters en 'Boere'
Die voortgesette mediasirkus rondom regter Motata, die beroemdste Jaguar-bestuurder in die land, het 'n interessante etimologiese feit na vore gebring. Volgens hom bevat Sotho geen onderskeid tussen Engelse en Afrikaanse blankes nie en word daar eenvoudig na hulle as "leburu" verwys.
Te midde van die huidige opwelling in anti-wit gevoelens in Suid-Afrika, is sy verklaring dat "dit normaal is om na 'n blanke man as 'leburu' te verwys" nie sonder betekenis nie. Dit herinner my aan die plakkaat wat daar destyds om die nek van dokter Melville Edelstein se lyk op 16 Junie 1976 gehang is en waarin hy 'n "Boer" genoem is, al was hy 'n Joodse, Engelssprekende blanke liberaal.
Natuurlik was dit tot dusver 'n strategie van vele Engelssprekende blankes om anti-blanke gevoelens na Afrikaners te kaats, wat een rede is waarom Afrikaners gewoonlik as "rassiste" in die Engelse media uitgesonder word. Eugene Terre'Blanche word meesal deur die Afrikaanse media as 'n marginale figuur geïgnoreer, maar is ontsettend gewild onder Engelse joernaliste wat hom gebruik om swart woede aan te blaas en op Afrikaners te fokus.
Nog 'n interessante feit is dat die Engelse woord "boor" ook van "Boer" afkomstig is. Volgens die Shorter Oxford Dictionary, beteken "boor" 'n Nederlandse, Germaanse of ander vreemde boer… 'n plattelander, 'n plaasjapie; 'n growwe of onverfynde persoon".
Met die verengelsing van Suid-Afrika se swart elite, het figure soos regter Motata en regter Hlope die Britse afkeer van Afrikaners aangeneem, maar beskou plaaslike Engelse blankes, wat grondig van Britte in voorkoms en identiteit verskil, as 'n subkategorie van "Boer" of "leburu".
Gegewe die voorliefde van swart Suid-Afrikaners vir alles wat Amerikaans is, verbaas dit my insgelyks dat die skeldnaam wat deur swart Amerikaners vir suidelike blankes gebruik word, "crackers", nog nie sy weg na hul plaaslike woordeskat gevind het nie, tesame met die oorvloed VS-begrippe soos "regstellende aksie", "diversiteit" en "bemagtiging".
Oudpresident Bill Clinton het homself verlede jaar op die Larry King Live-uitsending grappenderwys teen die beskuldiging verdedig dat hy "'cracker'-stemme vir Barack Obama sou bymekaar jaag".
Malcolm X en die radikale Black Panther-party in die VSA was ook lief vir die term "cracker" gedurende die Amerikaanse Burgerregtebeweging.
Boere, "crackers"… soos president Robert Mugabe gesê het: hulle is almal net "vervloekste blankes" (bloody whites)!
интернет магазины черкассыДанильченко Юрий Брониславович компромат
Skrywer Dan RoodtGepubliseer op 6 Oktober 2009 Kategorieë Dan RoodtSleutelwoord Bill Clinton, Black Panther party, Dan Roodt, Hlope, Malcolm X, Melville Edelstein, Motata, Oor dronk regters en 'Boere', Rubrieke, Soweto 16 Junie 1976, Suid-Afrika